Document ID: 32013D0418

A BIZOTTSÁG VÉGREHAJTÁSI HATÁROZATA
(2013. július 31.)
a halászati termékeknek az 1224/2009/EK tanácsi rendelet 60. és 61. cikke szerinti mérlegelésével összefüggő mintavételi tervek, ellenőrzési tervek és közös ellenőrzési programok Bizottság általi jóváhagyásáról
(az értesítés a C(2013) 4908. számú dokumentummal történt)
(Csak az angol, a francia, a holland, a spanyol és a svéd nyelvű szöveg hiteles)
(2013/418/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a közös halászati politika szabályainak betartását biztosító közösségi ellenőrző rendszer létrehozásáról, a 847/96/EK, a 2371/2002/EK, a 811/2004/EK, a 768/2005/EK, a 2115/2005/EK, a 2166/2005/EK, a 388/2006/EK, az 509/2007/EK, a 676/2007/EK, az 1098/2007/EK, az 1300/2008/EK és az 1342/2008/EK rendelet módosításáról, valamint a 2847/93/EGK, az 1627/94/EK és az 1966/2006/EK rendelet hatályon kívül helyezéséről szóló, 2009. november 20-i 1224/2009/EK tanácsi rendeletre (1) és különösen annak 60. cikke (1) és (3) bekezdésére és 61. cikkére,
tekintettel a mintavételi tervek, az ellenőrzési tervek és a közös ellenőrzési programok tagállamok általi benyújtására,
mivel:
(1)
Az 1224/2009/EK rendelet 60. cikkének (1) és (2) bekezdése értelmében a tagállamoknak gondoskodniuk kell arról, hogy a kirakodás során - még a raktározás, a szállítás vagy az értékesítés előtt - minden halászati terméket mérlegeljenek az ellenőrző hatóságok által jóváhagyott eszközökkel, kivéve, ha a tagállamok elfogadtak egy, a Bizottság által jóváhagyott mintavételi tervet. Az ilyen mintavételi terveknek a 404/2011/EU bizottsági végrehajtási rendelet (2) 76. cikkének (1) bekezdésében és XIX. mellékletében meghatározott kockázatalapú módszertanon kell alapulniuk.
(2)
Az 1224/2009/EK rendelet 61. cikkének (1) bekezdése értelmében a tagállamok engedélyezhetik, hogy a halászati termékek mérlegelésére a kirakodási helyről történő elszállítást követően kerüljön sor, feltéve, hogy azokat az érintett tagállam területén található rendeltetési helyre szállítják, valamint hogy a szóban forgó tagállam elfogadott egy, a Bizottság által jóváhagyott ellenőrzési tervet. Az ilyen tervnek összhangban kell lennie a 404/2011/EU végrehajtási rendelet 77. cikkének (1) bekezdésében és XXI. mellékletében meghatározott kockázatalapú módszertannal.
(3)
Az 1224/2009/EK rendelet 61. cikkének (2) bekezdése értelmében a halászati termékek kirakodási helye szerinti tagállam ellenőrző hatóságai engedélyezhetik, hogy a termékeket még a mérlegelés előtt olyan nyilvántartásba vett vevőkhöz, nyilvántartásba vett árverési központokba vagy egyéb szervekhez vagy személyekhez szállítsák, akik/amelyek a halászati termékek valamely másik tagállamban történő első forgalmazásáért felelősek, feltéve, hogy az érintett tagállamok az 1224/2009/EK rendelet 94. cikke alapján elfogadtak egy, a Bizottság által jóváhagyott közös ellenőrzési programot. Az ilyen programnak összhangban kell lennie a 404/2011/EU végrehajtási rendelet 77. cikkének (3) bekezdésében és XXII. mellékletében meghatározott kockázatalapú módszertannal.
(4)
A 2012/474/EU végrehajtási határozatával (3) a Bizottság jóváhagyta a Németország, Írország, Litvánia, Hollandia, Lengyelország, Finnország és az Egyesült Királyság által elfogadott mintavételi tervek, valamint a Németország, Észtország, Írország, Lengyelország, Finnország és az Egyesült Királyság által elfogadott ellenőrzési tervek első csoportját. A 2013/78/EU végrehajtási határozatával (4) a Bizottság jóváhagyta a Bulgária, Lettország, Szlovénia és Svédország által elfogadott mintavételi tervek második csoportját, a Hollandia által elfogadott új mintavételi tervet, a Franciaország által elfogadott ellenőrzési tervet, valamint az Írország és Franciaország által elfogadott közös ellenőrzési programot.
(5)
A 2013/78/EU végrehajtási határozat elfogadása óta 2013. február 27-én Spanyolország mintavételi tervet, 2012. november 8-án Svédország ellenőrzési tervet, továbbá 2012. december 18-án Belgium és Franciaország, 2012. november 14-én pedig Belgium és Írország közös ellenőrzési programot nyújtott be a Bizottságnak. Az említett mintavételi terv, ellenőrzési terv és közös ellenőrzési programok összhangban állnak a vonatkozó kockázatalapú módszerekkel. Ezért indokolt őket jóváhagyni.
(6)
A Bizottság számára lehetővé kell tenni, hogy jóváhagyását visszavonja, ha úgy tűnik, hogy egy adott tagállam nem vagy nem teljes körűen alkalmazza a mintavételi tervet, az ellenőrzési tervet vagy a közös ellenőrzési programot.
(7)
A Bizottság mind a hatékony működés, mind az érintett tagállamok általi rendszeres felülvizsgálat szempontjából figyelemmel kíséri a mintavételi tervek, az ellenőrzési terv és közös ellenőrzési program alkalmazását. Ezért indokolt előírni, hogy az említett tervek alkalmazásáról a tagállamok jelentést készítsenek a Bizottságnak. Amennyiben úgy tűnik, hogy egy ilyen terv vagy program nem biztosít megfelelő mérlegelési feltételeket, helyénvaló megkövetelni, hogy az érintett tagállam felülvizsgált tervet vagy programot nyújtson be jóváhagyásra a Bizottsághoz,
ELFOGADTA EZT A HATÁROZATOT:
1. cikk
Jóváhagyás
(1) A Spanyolország által február 27-én az 1224/2009/EK rendelet 60. cikkének (1) bekezdése alapján benyújtott mintavételi terv jóváhagyásra kerül.
(2) A halászati termékeknek az adott tagállam területén található rendeltetési helyre történő szállítása utáni mérlegelésével összefüggésben Svédország által 2012. november 8-án az 1224/2009/EK rendelet 61. cikkének (1) bekezdése alapján benyújtott mintavételi terv jóváhagyásra kerül.
(3) A halászati termékek más tagállamokban található rendeltetési helyre történő szállítása utáni mérlegelésére vonatkozóan Belgium és Franciaország által 2012. december 18-án, Belgium és Írország által pedig 2012. november 14-én az 1224/2009/EK rendelet 61. cikkének (2) bekezdése alapján benyújtott közös ellenőrzési program jóváhagyásra kerül.
2. cikk
Visszavonás
A Bizottság visszavonhatja az 1. cikk értelmében megadott jóváhagyást, amennyiben úgy tűnik, hogy egy adott tagállam nem vagy nem teljes körűen alkalmazza mintavételi tervét, ellenőrzési tervét vagy a közös ellenőrzési programot.
3. cikk
Jelentéstétel
Az 1. cikkben említett tagállamok 2014. április 1-je előtt jelentést nyújtanak be a Bizottságnak a hivatkozott cikkben említett mintavételi terv, ellenőrzési terv és közös ellenőrzési programok alkalmazásáról.
4. cikk
Címzettek
Ennek a határozatnak a Belga Királyság, Írország, a Spanyol Királyság, a Francia Köztársaság és a Svéd Királyság a címzettje.
Kelt Brüsszelben, 2013. július 31-én.

Labels: 7
8
19
6